עידן נחמיאס

עידן נחמיאס (נולד ב-17 במרץ 1997) הוא כדורגלן ישראלי המשחק בעמדת הבלם במכבי תל אביב.

קריירת מועדונים
נחמיאס נולד בקיבוץ עין זיוון שברמת הגולן, ולאחר מכן עבר עם משפחתו למושב אניעם שברמת הגולן. נחמיאס החל לשחק כדורגל בקבוצת הילדים של מ.ס. גולן/קצרין, ובגיל 14 הצטרף למחלקת הנוער של עירוני קריית שמונה. ב-6 במאי 2017 ערך את הופעת הבכורה שלו בקבוצה הבוגרת של המועדון, בהפסד 1–4 להפועל כפר סבא בליגת העל.

בעונת 2017/2018 צורף נחמיאס רשמית לסגל הקבוצה הבוגרת, וב-1 באפריל 2018 הבקיע את שער הבכורה שלו בקריירה, בהפסד 2–3 לבית"ר ירושלים בחצי גמר גביע המדינה. בסך הכל שותף ב-24 משחקים בעונה זו, מתוכם 16 משחקי ליגה. בעונת 2018/2019 ביסס את מעמדו כשחקן הרכב קבוע, וב-29 בספטמבר 2018 כבש את שער הבכורה שלו בליגת העל, בניצחון 2–0 על בית"ר ירושלים. בסך הכל כבש בעונה זו שלושה שערים ב-31 הופעות ליגה.

ב-21 ביוני 2021 חתם לארבע שנים במכבי תל אביב. ב-19 באוגוסט שותף לראשונה כאשר פתח בהרכב במשחק מול שחטאר קאראגנדי, במסגרת פלייאוף הליגה האזורית, שהסתיים בניצחון בתוצאה 1–2. ב-11 בספטמבר ערך את הבכורה שלו בקבוצה במסגרת הליגה, כאשר פתח בהרכב במשחק מול מכבי פתח תקווה, שהסתיים בתוצאה 1-1. את שער הבכורה שלו בליגה הבקיע ב-18 בספטמבר, במשחק מול מכבי חיפה, שהסתיים בניצחון בתוצאה 1–2. ב-7 בדצמבר קרע נחמיאס את הרצועה הצולבת בברכו, נותח וסיים את העונה.

נבחרות ישראל 
נחמיאס שיחק בכל הנבחרות הצעירות של ישראל ושימש קפטן נבחרת הנוער. לזכותו של נחמיאס עשר הופעות בנבחרת הצעירה, בהן כבש שער אחד.

ב-14 באוקטובר 2020 ערך הופעת בכורה בנבחרת הבוגרת של ישראל בניצחון החוץ 3–2 על סלובקיה, במסגרת ליגת האומות 2020/2021.

קישורים חיצוניים

הערות שוליים 

כדורגלנים ישראלים
בלמי כדורגל ישראלים
כדורגלני עירוני קריית שמונה
כדורגלני מכבי תל אביב
כדורגלני נבחרת ישראל
ישראלים שנולדו ב-1997